remissie voer
willem walrauenss
ende henr. jan
henricss
kaerle etc. doen te wetene allen tegewoirdigen ende toecomende dat
wy ontfanghen hebben die oetmoedighe supplicatie van willem walrauenss
ende henrick jan henricss ingesetenen der vryheyt ende dingebancke
van oirle inde meyerie onser stadt van shertogenbossche inhoudende hoe
dat sdynsdaechs voere vastelauont lesteden oft daeromtrent wylen
anthuenis wouter huybenss heeft willen innaderen den voirn. willem
suppliant staende vp hem in ernsten moede met eenen blooten langhen messe
zulckx dat hy zyn voirs. messch in stucken sloech zonder nochtans
eenighe kyffelycke woerden met malcanderen te hebbene welcke
willem suppliant den voirn. wylen anthuenis wouter huybenss egheen #
oft quaet willende hem tot dier tyt nyet geweert en heeft maer
worde de selue anthuenis by sommighe daer by wesende met goeden
vriendelycken ende smekende woorden ewech geleyt waer nae de
voirn. wylen anthuenis ontlopen wesende es weder commen loopen met
eenen grooten stock nae de voirn. willem suppliant willende hem
slaen zeggende ende roepende heir heir wy willen nv daeraen
dwelck ziende de voirs. willem nyet begherende te vechtene es
geruympt ende gevloden geuende den seluen wylen anthuenis goede
ende minnelycke woorden om zyns quyt te zyne zonder vechten
maer en heeft egheen verdrach kunnen hebben zoe dat de voirs.
wylen anthuenis wouter huybenss eyntelyck eenige quetsueren
ontfanghen heeft vanden voorn. willem suppliant ten by zyne vanden
voirs. henrick jan henricss oyck suppliant die den voorn. willem zynen
zwagere gheerne ontset hadde met goeden ende mynnelycken woerden
van welcke quetsueren de voorn. wylen anthuenis wouter huybenss
by quaden toescene oeffenisse bewaernisse oft anderssins bynnen
zekeren daghen daer nae van leuende lyue ter doot gecommen es
ter cause vanden welcken feyte de voorn. supplianten vreesende
rigeur van justicie henluyden altyts tot noch toe geabsenteert
hebben inder vuegen dat zy gescapen waeren te vergaen ende
bederuen in grooter aermoede ende miserie hoewel zyluyden
anders van goeder fame ende name zyn zonder in eenighe zaken
geachterhaelt te wesen ten zy dat onse gracie ende genade
henluyden hier vp gedeylt worde alzoe zy zeggen ons
daeromme oetmoedelyck biddende soe ist dat de saken
voirscreuen ouerghemerct wy den voorn. willem ende hernrick
suppliant genegen wesende tot huerluyden bede ende begheerte ende
hen willende in desen gracie ende genade prefereren voer rigeur
van justicien hebben inden geualle als bouen vergeuen quytgescolden
ende gheremitteert vergeuen quytschelden ende remitteren
vuyt sunderlinghe gracie midts desen tfeyt ende manslach bouen
geroert mitsgaders alle peyne boete ende brueck corporelle
ende criminelle daer inne zy ter cause van dien met desser
aencleeft misdaen ende mesbruyckt moghen hebben tegens ons
ende justicie ende hebben henluyden als hier aff wedergestelt
ende gerestitueert stellen weder ende restitueren tot huerluyder
goeder fame ende name in onsen lande van brabant ende allen
anderen onss landen ende heerlicheyden midtgaders tot huerluyden
onuerbuerden goeden indien zy eenighe hebben alsoe zy waeren
voer de toecompste vanden voerscreuen manslach imponerende
hier vp een eewich zwygen ende sillencie onsen procureur generael
ende allen anderen onsen rechteren ende officieren wien zy zyn
satisfactie ende beteringhe eerst ende alvoeren gedaen der
geinteresseerde partyen indien die noch nyet gedaen en zy ende
eenighe toestaet ciuillyck alleenlyck behoudelyck dat de
voirn. supplianten gehouden wordden tselue feyt tegens ons te beteren
oyck ciuilyck naer de gelegentheyt vander misdaet ende de
faculteyt van huerluyder goeden ende oyck te reffonderen
ende betalen die redelycke costen van justicien indien hieromme
eenighe gedaen ende naergevolght zyn al ter taxacie ende
arbiterscepe van onsen lieuen ende ghetrouwen die cancellier
ende luyden van onsen rade in brabant die wy daer toe
committeren ontbieden daer omme ende beuelen den
seluen van onsen raede in brabant dat voer hen geroepen
die ghene dier behoiren geroepen te zyne zy procederen
wel ende duechdelyck tot verifficacie ende interinemente
van desen ende tot taxacie ende arbiterscepe vander amende
ciuile ende costen van justicien voirscreuen ende dat
gedaen ende de voirs. amende ciuile getaxeert ende betaelt
zynde in handen van onsen ontfanger dient behoiren sal de
welcke gehouden werdt daer aff ontfanck te maken rekeninge
bewys ende reliqua te doene tonsen proffyte metten anderen
pe$$ van zynen ontfanck zy onsen schoutet van shertogenbossche
ende allen anderen onsen rechteren justicieren ende
officieren tegewoirdige ende toecommende hueren stedehouderen
ende een yeghelyck van hen besundere zoe hem toebehoiren
sal doen laeten ende gedoegen de voirn. supplianten van
dese onse gracie remissie quytsceldinghe ende pardoene
ende van alden inhouden van desen inder vueghen ende
manieren voeren verhaelt rustelyck vredelyck genyeten
ende ghebruycken zonder hen te doene noch te laten geschieden
nv noch in toecomende tyden aen lyff noch aen goet
eenich hynder letsel oft moeyenisse ter contrarien
maer by alsoe haer lyuen oft eenighe van haere goeden
nyet geconfisqueert zynde daeromme geuangen becommert
oft belet waeren dat zy die stellen oft doen stellen terstont
marge: sy hier aff $antwt$
byden ontfanger
vanden exploitten
ende sonder vertreck tot geheelder deliurancie want ons
alsoe ghelieft ende ten eynde dat dit goet ende vast ende
gestadich blyue teewigen daghen soe hebben wy onss
zegel hier aen doen hanghen behoudelyck in anderen
zaken ons recht ende een yegelyck tzyne in allen gegeuen
in onss stadt van bruessele inde maent van december int
jaer ons heeren duysent vyffhondert vierendertich van
onsen keyserycke tx$ ende van onsen rycken van
spaengien van beyden cecillien ende andere tx$$ alsus
stont ghescreuen opde plycke byden keyser in zynen
raede ende geteekent g idensart visa $$$
ghecollacioneert tegens
die originale brieuen by my